Ιωάννα Χάουαρντ, κόμισσα του Γουέστμορλαντ

Η **Ιωάννα** **Χάουαρντ**, **κόμισσα του Γουέστμορλαντ**, αγγλ.: *Jane Howard, countess of Westmorland* (1533/37 – τάφηκε στις 30 Ιουνίου 1593), ήταν Αγγλίδα ευγενής, που έπαιξε ρόλο στην Εξέγερση του Βορρά το 1569 εναντίον της Ελισάβετ Α΄ της Αγγλίας. 

## Καταγωγή
Η Ιωάννα γεννήθηκε μεταξύ 1533 και 1537,  αν και είναι πιθανό το 1537, διαφορετικά θα ήταν εννέα χρόνια μεγαλύτερη από τον μελλοντικό σύζυγό της, όντας το πρώτο ή δεύτερο από τα πέντε παιδιά του Ερρίκου Χάουαρντ κόμη του Σάρεϋ, και της συζύγου του λαίδης Φραγκίσκης ντε Βερ. Οι γονείς του πατέρα της ήταν ο Θωμάς Χάουαρντ 3ος δούκας του Νόρφολκ και η Ελισάβετ Στάφορντ. Οι γονείς της μητέρας της ήταν ο Ιωάννης ντε Βερ,15ος κόμης της Οξφόρδης και η Ελισάβετ Τράσελ.

Η Ιωάννα Χάουαρντ είχε δύο αδέλφια: τον Θωμά Χάουαρντ 4ο δούκα του Νόρφολκ και τον Ερρίκο Χάουαρντ 1ο κόμη του Νορθάμπτον, και δύο αδελφές: την Αικατερίνη Χάουαρντ που παντρεύτηκε τον Ερρίκο Μπέρκλεϋ 7ο βαρόνο του Μπέρκλεϋ, και τη Μαργαρίτα Χάουαρντ που παντρεύτηκε τον Ερρίκο Σκρόουπ 9ο βαρόνο Σκρόουπ του Μπόλτον. Η μικρότερη αδελφή της Ιωάννας Χάουαρντ, η Μαργαρίτα Χάουαρντ, γεννήθηκε μετά την εκτέλεση του πατέρα τους. 

## Ο βίος της
Ο πατέρας της Ιωάννας Χάουαρντ, κόμης του Σάρεϋ, δικάστηκε και καταδικάστηκε για προδοσία στο Δημαρχείο στις 13 Ιανουαρίου 1547 και αποκεφαλίστηκε στον Τάουερ Χιλ στις 19 Ιανουαρίου 1547. Το 1548 τα παιδιά του τέθηκαν υπό τη φροντίδα της θείας τους, Μαρίας ΦιτςΡόι, η οποία διόρισε τον μαρτυρολόγο Τζον Φοξ, ως καθηγητή τους.  Υπό την καθοδήγηση του Φοξ, η Ιωάννα έμαθε λατινικά και ελληνικά, σε επίπεδο που μπορούσε να «ανταγωνιστεί τους πιο μορφωμένους άνδρες της εποχής». 

Παρά το γεγονός ότι εκπαιδεύτηκε από τον Φοξ, ο οποίος ήταν ένας γνωστός Προτεστάντης, η Ιωάννα ήταν Καθολική, όπως και το μεγαλύτερο μέρος τής οικογένειάς της (ο πατέρας της είχε χάσει την εύνοια εν μέρει επειδή ήταν Καθολικός, και ο παππούς της Θωμάς Χάουαρντ 3ος δούκας του Νόρφολκ ήταν κρατούμενος στον Πύργο από το τέλος της βασιλείας του Ερρίκου Η΄ και κρατήθηκε εκεί καθ' όλη τη διάρκεια της βασιλείας του Εδουάρδου ΣΤ΄ για τον ίδιο λόγο, αν και στη συνέχεια απελευθερώθηκε στις αρχές της βασιλείας της Καθολικής βασίλισσας Μαρίας Α΄).

Γύρω στο 1563/4, η Ιωάννα Χάουαρντ παντρεύτηκε τον Κάρολο Νέβιλ 6ο κόμη του Γουέστμορλαντ, ο οποίος είχε διαδεχθεί την κομητεία μετά το τέλος τού πατέρα του στις 10 Φεβρουαρίου 1564.  Τον Νοέμβριο του 1569 ο Γουέστμορλαντ εντάχθηκε στον Θωμά Πέρσυ κόμη του Νορθάμπερλαντ στην Βόρεια Εξέγερση. Μετά από αρχικές επιτυχίες, ο Γουέστμορλαντ και ο Νορθάμπερλαντ αναγκάστηκαν να καταφύγουν στα Σκωτικά σύνορα, όταν η βασίλισσα Ελισάβετ Α΄ έστειλε δυνάμεις βόρεια υπό τον Θωμά Ράντκλιφ 3ο κόμη του Σάσεξ. Ο Σάσεξ ανακήρυξε τον Γουέστμορλαντ και τον Νορθάμπερλαντ επαναστάτες στην Υόρκη στις 19 Νοεμβρίου. Λίγο αργότερα, ο Νορθάμπερλαντ παραδόθηκε στον Σκώτο αντιβασιλιά, Ιάκωβο Στιούαρτ κόμη του Μόρεϋ. Ωστόσο, ο Γουέστμορλαντ έλαβε καταφύγιο από τον λόρδο Θωμά Κερ στο Κάστρο Φέρνιχερστ στο Ρόξμπουργκσιρ, και τελικά διέφυγε δια θαλάσσης το 1570 στις Ισπανικές Κάτω Χώρες, όπου παρέμεινε εξόριστος μέχρι το τέλος του. Το 1571 τιμωτήθηκε και όλες οι τιμές του αφαιρέθηκαν. Μετά την τιμωρία του συζύγου της, η βασίλισσα χορήγησε στην Ιωάννα σύνταξη 200 λιρών εφ' όρου ζωής. 

Στα γεγονότα που προηγήθηκαν της Βόρειας Εξέγερσης το 1569, η κόμισσα είχε μεγαλύτερη σχέση με την συγκέντρωση στρατευμάτων από ό,τι ο σύζυγός της. Ήταν μορφωμένη, αλλά ίσως όχι η πιο έξυπνη γυναίκα, όσον αφορά την κατανόηση των πολιτικών μηχανορραφιών. Ήταν η πρώτη που παρότρυνε τους επαναστάτες να ξεσηκωθούν εναντίον της Ελισάβετ Α΄, κι όμως περίμενε από τη βασίλισσα να της δώσει χάρη, όταν αυτοί απέτυχαν. 

Η κόμισσα ήλπιζε να κανονίσει τον γάμο του αδελφού της, Θωμά Χάουαρντ 4ου δούκα του Νόρφολκ, με τη Μαρία Α΄ βασίλισσα της Σκωτίας, και να τους ανεβάσει και τους δύο στον θρόνο της Αγγλίας, και μαζί με αυτό, η καθολική θρησκεία θα αποκαθίστατο στην Αγγλία. Αυτός εκτελέστηκε για προδοσία το 1572, και εκείνη έζησε σε κατ' οίκον περιορισμό για το υπόλοιπο της ζωής της. 

Η κόμισσα τάφηκε στις 30 Ιουνίου 1593 στο Κένινγκχολ του Νόρφολκ. 

Ο Γουέστμορλαντ συνέχισε να εμπλέκεται για πολλά χρόνια σε σχέδια εισβολής στην Αγγλία και αντικατάστασης της βασίλισσας Ελισάβετ με τη Μαρία βασίλισσα της Σκωτίας. Το 1599 σκέφτηκε να ξαναπαντρευτεί. Η υποψήφια νύφη του ήταν η κόρη του Προέδρου Ριχάρδου. Ο Γουέστμορλαντ απεβίωσε στις 16 Νοεμβρίου 1601 στο Νιούπορτ της Φλάνδρας. Στις 25 Ιουνίου 1604, δύο από τις κόρες του, η Αικατερίνη και η Άννα, έλαβαν συντάξεις 200 μάρκων ετησίως από τον βασιλιά Ιάκωβο Α΄. Ο εξάδελφος του Γουέστμορλαντ, Εδμόνδος Νέβιλ, ο μοναδικός γιος του Ριχάρδου Νέβιλ (απεβ. στις 27 Μαΐου 1590)  από τη Βαρβάρα Άρντεν, κόρη του Γουλιέλμου Άρντεν  από το Παρκ Χολ του Γουόρικσιρ, διεκδίκησε ανεπιτυχώς την κομητεία. 

## Οικογένεια
Στις 28 Αυγούστου 1564 η Ιωάννα Χάουαρντ παντρεύτηκε τον Κάρολο Νέβιλ 6ο κόμη του Γουέστμορλαντ, τον 2ο (αλλά μοναδικό επιζώντα) γιο του Ερρίκου Νέβιλ 5ου κόμη του Γουέστμορλαντ, από την 1η του σύζυγο, Άννα Μάνερς, 2η κόρη του Θωμά Μάνερς 1ου κόμη του Ράτλαντ, από την Ελεονώρα Πάστον, κόρη του σερ Γουλιέλμου Πάστον (απεβ. π. στις 20 Σεπτεμβρίου 1554). Η ΙΩάννα και ο Κάρολος ήταν 2α εξαδέλφια, επειδή η γιαγιά του Χάουαρντ, λαίδη Ελισάβετ Στάφορντ, ήταν αδελφή της λαίδης Αικατερίνης, εκ πατρός γιαγιάς του Νέβιλ. Το ζεύγος απέκτησε έναν γιο και τέσσερις κόρες: 

* λόρδος Νέβιλ (1569 – απεβ. 21 Απριλίου 1571): το μικρό του όνομα είναι άγνωστο.
* Μαργαρίτα, παντρεύτηκε τον Νικόλαο Πάντσεϋ.
* Αικατερίνη, παντρεύτηκε τον σερ Θωμά Γκρέυ από το Τσίλινγκχαμ του Νορθάμπερλαντ, και απεβίωσε χωρίς απογόνους.
* Άννα, παντρεύτηκε τον σερ Ντέιβιντ Ίνγκλμπυ, νεότερο γιο του σερ Γουλιέλμου Ίνγκλμπυ από το Ρίπλεϋ του Γιόρκσιρ, και απεβίωσε χωρίς άρρενες απογόνους.
* Ελεονώρα, απεβίωσε άγαμη πριν από τις 25 Ιουνίου 1604.

## Υποσημειώσεις

## Αναφορές
* Archbold, William Arthur Jobson (1885–90). "Neville, Edmund (1560?–1630?)". Dictionary of National Biography, 1885–1890. Vol. 40. pp. 249–50.
* 
* Cokayne, George Edward (1959). The Complete Peerage edited by Geoffrey H. White. Vol. XII (Part II). London: St Catherine Press.
* 
* Loades, David (2004). "Paston, Sir William (1479?–1554)". Oxford Dictionary of National Biography (online ed.). Oxford University Press. doi:10.1093/ref:odnb/21515. Retrieved 11 December 2012.
* Loomie, A.J. (2004). "Neville, Edmund (b. before 1555, d. in or after 1620)". Oxford Dictionary of National Biography (online ed.). Oxford University Press. doi:10.1093/ref:odnb/19927. Retrieved 11 December 2012.
McDermott, Roger N. (2004). "Neville, Charles, sixth earl of Westmorland (1542/3–1601)". Oxford Dictionary of National Biography (online ed.). Oxford University Press. doi:10.1093/ref:odnb/19924. Retrieved 11 December 2012.
*  
*  
*  
* Yorkshire Archaeological Society. *The Yorkshire Archaeological Journal.* Leeds: Yorkshire Archaeological Society, 1893. (p.&nbsp;138) googlebooks. Retrieved 16 February 2008
* Emerson, P. H. *The English Emersons; A Genealogical Historical Sketch of the Family from the Earliest Times to the End of the Seventeenth Century, Including Various Modern Pedigrees, with an Appendix of Authorities.* London: D. Nutt, 1898. (p.&nbsp;73) . Retrieved 16 February 2008.

## Εξωτερικοί σύνδεσμοι
* 

## Βιβλιογραφία
* "Neville, Edmund (1560?-1630?)". Dictionary of National Biography. London: Smith, Elder & Co. 1885–1900.

Κατηγορία:Άγγλοι Ρωμαιοκαθολικοί
Κατηγορία:Οικογένεια Χάουαρντ (αγγλική αριστοκρατία)
Κατηγορία:Οικογένεια Νέβιλ